

**Comunicat de presă 29.10.2020**

Salutăm [inițiativa Ministerului Educației și Cercetării de a realiza o hartă a școlilor dezavantajate](https://www.edu.ro/ministerul-educa%C8%9Biei-%C8%99i-cercet%C4%83rii-ini%C8%9Biaz%C4%83-demersul-de-realizare-h%C4%83r%C8%9Bii-%C8%99colilor-dezavantajate-din), în condițiile în care Asociația pentru Educație și Justiție Socială Human Catalyst lansează în luna noiembrie studiul ***„Indicele de Risc Socio-Educațional, fundament pentru politici responsabile bazate pe date. Analiză 2015-2019”***, „***Ierarhia școlilor dezavantajate”*** și  **HARTA ONLINE a gradului de risc socio-educațional** pentru fiecare unitate de învățământ preuniversitar din România.

***Figura 1. Harta IRSE 2015-2016, unde*** ***10 reprezintă cel mai înalt risc educațional*** ***(cea mai dezavantajată școală)***

******Demersul la care organizația Human Catalyst lucrează încă de acum 4 ani, a debutat odată cu lansarea unor apeluri pentru propunerile de proiecte finanțate prin Programul Operațional Capital Uman.

Atunci a apărut necesitatea identificării comunităților și, în cadrul acestora, a unităților de învățământ defavorizate care au cea mai mare nevoie de sprijin pentru a combate abandonul școlar, respectiv a îmbunătăți participarea școlară și rezultatele învățării. Din colaborarea între Asociația pentru Educație și Justiție Socială „*Human Catalyst*” și experții Cancelariei Primului Ministru a rezultat o primă definiție a **indicelui de risc socio-educațional (IRSE).** Aceasta a stat la baza dezvoltării unei metodologii de alocare a fondurilor în cadrul Programului Operațional Capital Uman. Algoritmul, care a avut la bază **principiul alocării resurselor acolo unde este cea mai mare nevoie**, a fost utilizat de Ministerul Fondurilor Europene[[1]](#footnote-1) și Ministerul Educației Naționale pentru evaluarea cererilor de finanțare, respectiv selecția beneficiarilor în două apeluri: „Școala pentru Toți” și „Profesori Motivați”. Rezultatele **ierarhizării unităților de învățământ pe baza IRSE**[[2]](#footnote-2) au fost aplicate ca bază de la care a s-a stabilit algoritmului de alocare a punctajului suplimentar rezultat din valoarea IRSE a fiecărei școli.

***Figura 2. Harta IRSE 2015-2016, unde 10 reprezintă cel mai înalt risc socio-educațional*** ***(cea mai dezavantajată școală)***

Echipa de cercetare a Asociației Human Catalyst, a continuat de atunci colectarea informațiilor din bazele de date oficiale și a rafinat permanent instrumentele de analiză. Astfel, acest studiu se dorește a fi un început de abordare longitudinală, încercând să evidențieze dinamica unităților de învățământ din România de la un an la altul, precum și factorii care au determinat-o.

Scopul IRSE este furnizarea de date obiective și actuale pentru procesele de realizare și îmbunătățire a politicilor publice din domeniul educației, de la nivel de școală, unitate administrativ teritorială, județ, regiune, și până la nivel național. Valoarea IRSE determinată pe fiecare unitate de învățământ, a condus la ierarhizarea școlilor în funcție de riscul socio - educațional. **Astfel, în studiul mai sus menționat, Human Catalyst prezintă rezultatele investigației a 4.158 de școli (88,9% din totalul unităților cu clase I - VIII din România) pe durata a patru ani școlari (2015-2016, 2016-2017, 2017-2018 și 2018-2019).**

Urmărirea longitudinală a IRSE în patru ani școlari consecutivi, a permis autorilor să elaboreze o serie de analize comparative pe ani școlari, pe regiuni, județe, astfel rezultând o serie de constatări privind dinamica IRSE și a celor 4 indicatori cuprinși (evoluție, scădere, stagnare) de la un an la altul și per total în patru ani.

**Indicatorii agregați pentru determinarea valorii IRSE sunt:**

1. Riscul de abandon școlar, definit ca ponderea elevilor repetenți sau cu situația școlară neîncheiată în total elevi din unitatea școlară respectivă (la sfârșitul anului școlar);
2. Nivelul de pregătire al cadrelor didactice – exprimat prin ponderea cadrelor didactice fără pregătire în numărul total de cadre didactice din unitatea școlară respectivă (în anul respectiv);
3. Gradul de pregătire al elevilor – desemnat prin (i) ponderea elevilor de clasa a 8-a care nu au participat la evaluarea națională în 2016 și (ii) media notelor elevilor la evaluarea națională;
4. Nivelul de dezvoltare socio-economică a localității (UAT) în care se află unitatea școlară respectivă – gradul de marginalizare al localității, potrivit celor două studii întocmite de Banca Mondială: „Atlasul Zonelor Rurale Marginalizate și al Dezvoltării Umane Locale din România” și „Atlasul zonelor urbane marginalizate din România”.


**Elaborarea studiului și a hărții mai sus menționate nu ar fi fost posibilă în lipsa unei excelente colaborări în ultimul an cu MEC, instituție a cărui experți au furnizat datele din SIIIR necesare echipei noastre de cercetare (formată din drd. Laura Greta Marin, dr. Ionuț Bușega, prof. dr. Șerban Iosifescu și dr. Constantin Postoiu).**

Pe această cale le mulțumim încă odată reprezentanților ministerului pentru deschidere și totodată îi asigurăm de continuitatea disponibilității noastre de colaborare, urmând a le transmite:

1. Studiul ***„Indicele de Risc Socio-Educațional, fundament pentru politici responsabile bazate pe date. Analiză 2015-2019”;***
2. ***Ierarhia școlilor dezavantajate 2015-2019*** și
3. ***Harta Online a Riscului Socio – Educațional***, ce vor fi lansate în cursul lunii noiembrie 2020.

Cu deosebită considerație,

Laura Greta Marin, președinte fondator

 ***Figura 3. Situația școlilor în funcție de riscul de abandon școlar al elevilor în anul școlar 2018-2019***

1. Scrisoare MFEur 2016 <http://s9.ro/18d1> [↑](#footnote-ref-1)
2. <http://www.fonduri-ue.ro/images/files/comunicate/2016/13.09/Metodologie_ierarhizare_unitati_scolare.pdf> [↑](#footnote-ref-2)